На основу члана 37. Статута Града Ниша, ("Службени лист Града Ниша", број 88/08 и 143/2016)

 Скупштина Града Ниша на седници одржаној \_\_\_\_\_\_\_\_\_ 2017. године донела је

**Р Е Ш Е Њ Е**

 I **УСВАЈА СЕ** Извештај о раду Предшколске установе "Пчелица" Ниш за радну 2016/2017. годину број 11228 од 15.09.2017. године који је усвојио Привремени управни одбор Установе Одлуком број 11237 од 15.09.2017. године.

 II Решење доставити Предшколској установи "Пчелица" и Градској управи Града Ниша - Секретаријату за образовање.

Број:

У Нишу,

**СКУПШТИНА ГРАДА НИША**

Председник

 Mр Раде Рајковић

 **О б р а з л о ж е њ е**

 Правни основ за доношење овог решења је садржан у Статуту Града Ниша ("Службени лист Града Ниша", број 88/08 и 143/2016), којим је у члану 37. тачка 24. прописано да Скупштина Града Ниша разматра и усваја годишње извештаје о раду установа и других јавних служби чији је оснивач.

Привремени управни одбор Предшколске установе "Пчелица" Ниш на седници одржаној дана 15.09.2017. године Одлуком број 11237 усвојио је Извештај о раду Предшколске установе "Пчелица" за радну 2016/2017. годину број 11228.

 Извештај о раду садржи податке о реализацији програмских опредељења из Годишњег плана рада Предшколске установе „Пчелица“ за радну 2016/2017. годину и остваривању васпитно образовне, као основне делатности Установе.

У Извештају су дати подаци о реализацији приоритетних задатака Установе, Материјалним условима у којима се остваривала делатност, Реализованим облицима рада са децом, Реализованим програмима и услугама, Програмима сарадње, Извештају о организацији рада у Установи и кадровима, Реализованим програмима и плановима рада стручних органа, Извештају о раду стручних сарадника и сарадника, Извештају о раду органа управљања, Извештају о реализацији стручног усавршавања у Установи и Календару рада.

 Установа је основну делатност обављала у 25 вртића са целодневним и полудневним боравком. У односу на радну 2015/2016 годину Установа је остваривала програм у још једном вртићу „Сунце“, које је у складу са уговором са „Philip Morris operations“ a.d. Niš обухваћено и мрежом предшколских установа на територији Града Ниша. Припремни предшколски програм у години пред полазак у школу организован је и у просторијама при основним школама и месним канцеларијама.

 У Предшколској установи „Пчелица“ у радној 2016/2017 години просечно је било уписано 6450 деце у 250 група и то:

* У јасленом целодневном боравку (6-36 месеци) – 1201 дете у 53 групе,
* У целодневном боравку (3 - 5,5 год.) – 3500 деце у 112 група,
* У целодневном боравку (5,5 - 6,5 год.) – 1014 деце у 36 група,
* У припремном предшколском програму на 4 сата у вртићима и прилагођеним просторима – 660 деце у 44 групе и
* Васпитно образовни рад са децом на дужем болничком лечењу – 75 деце у 5 група.

Просечан број долазеће деце на нивоу целе установе је био 61,05% од броја укупно уписане деце.

Просечан број деце на листи чекања на нивоу Установе узраста од 6 месеци до 5,5 година у радној 2016/2017 години износи 2076 деце.

 Имајући у виду да је Извештај о раду сачињен у складу са законом, прописима Града и циљевима оснивања Установе, предлаже се доношење Решења као у диспозитиву.

**Секретаријат за образовање**

 СЕКРЕТАР

 Марина Костић